**TEABE- JA INFORMEERITUD NÕUSOLEKU LEHT LAPSEVANEMATELE**

Hea lapsevanem,

Palume Teil kaaluda oma lapse osalemist küsitluses, mis toimub rahvusvahelise projekti ySKILLS („Noorte digipädevused“) osana. Tartu Ülikooli uurimisrühm on Teile koostöö eest väga tänulik.

## Projektist

**ySKILLS** on 4-aastane projekt, mida rahastab Euroopa Liidu raamprogramm Horisont 2020. Meie eesmärk on teha kindlaks, **milliseid digipädevusi tänapäeva lapsed ja noored vajavad, et käituda veebis turvaliselt ja saada kasu internetis leiduvatest võimalustest**. Nende aktuaalsete teemade kohta kogutav info on oluline paljude inimeste jaoks – haridustöötajatele, poliitikakujundajatele, lapsevanematele ja noortele endile. Projekti kohta pakub rohkem infot veebileht: <https://yskills.eu/>

## Andmekogumine

Meie projekti eesmärk on uurida 12–17-aastaste noorte digipädevuste ja internetikogemuste muutumist ja arengut. Selleks plaanime küsida õpilastelt nende kogemuste kohta sel ja kahel järgmisel aastal – täpsemalt, **2021., 2022. ja 2023. aasta kevadel**.

**Andmeid kogume veebipõhises ankeetküsitluses Teie lapse kooli veebitunni ajal.**

Küsimused puudutavad õpilaste kogemusi nutiseadmete ja interneti kasutamisel ning sellega seotud võimalusi ja riske (nt küberkiusamine või sobimatu veebisisu nägemine). Õpilane võib jätta vastamata mistahes küsimusele või valida vastusevariandi „Ei oska öelda“ või „Ei taha öelda“. **Ankeedi täitmist juhendab meie uurimisrühma liige ja see võtab aega kuni 45 minutit.** Õpilased täidavad küsimustiku iseseisvalt. Selleks ei ole vaja valmistuda.

## Nõusolek on vabatahtlik ja seda on võimalik tagasi võtta

**Teie laps otsustab, kas ta tahab uuringust osa võtta**, ning tema või Teie saate igal hetkel otsustada, et ei soovi enam osaleda. **Võite olla kindel, et see ei too Teie lapse jaoks kaasa negatiivseid tagajärgi.** Õpetaja annab Teie lapsele osalemisest loobumise korral teise ülesande veebitunniks, mille jooksul küsitlust tehakse.

## Konfidentsiaalsus

**Kõik andmed muudetakse anonüümseks ja tänu sellele ei ole võimalik neid Teie lapse isikuga kokku viia.** Kuna meil on vaja uurida õpilaste arengut, peame andmebaasis ühendama andmed, mida lapselt kolmel küsitluskorral kogume. Me teeme seda iga lapse unikaalse koodi abil. **Seega ei ole võimalik Teie last andmete põhjal identifitseerida.** See tähendab, et mitte keegi (nt õpetajad või klassikaaslased) ei saa teada, kuidas Teie laps ankeedile vastas. Pärast andmekogumise lõppu ja andmebaasi valmimist kustutatakse kogu info, mis oli vajalik kolme küsitluskorra andmete ühendamiseks. See protseduur järgib Andmekaitse üldmääruse reegleid ja sotsiaalteaduslike uuringute eetikakoodekseid. Uuringu andmeid kasutatakse üksnes teaduslikel eesmärkidel.

## Võimalikud riskid ja kasud

**Me ei näe, et uuringus osalemine võiks kaasa tuua mingeid olulisi riske või ebameeldivusi.** Võib küll juhtuda, et mõned küsimused on vastamiseks ebamugavad, kuid õpilased ei pea neile vastama, kui nad ei soovi. Kõikvõimalike küsimuste ja kommentaaridega võivad nad pöörduda küsitluse läbiviija poole. Nad võivad nõu saamiseks pöörduda ka oma õpetaja poole.

Osalevad koolid saavad ülevaate uuringu tulemustest, mida on võimalik kasutada õpilaste digipädevuste edasiseks arendamiseks. Teie laps saab uuringus osalemise eest digitaalse tänukirja.

## Kontaktinfo

Kui Teil on uuringu kohta küsimusi või kommentaare või kui Te soovite oma nõusolekut hiljem tagasi võtta, võtke palun ühendust ySKILLSi küsitlusuuringu koordinaatori Mari-Liis Tikerperiga aadressil: mari-liis.tikerperi@ut.ee.

## Informeeritud nõusolek

Palume Teil allolev info hoolikalt läbi lugeda. **Palun pange tähele, et jaatava vastusega Te kinnitate, et** **mõistate järgmiste punktide sisu ja nõustute nendega:**

* Olen lugenud uuringu teabelehte ja mõistan täielikult selle sisu.
* Olen nõus oma Iapse osalemisega selles uuringus.
* Saan aru, et selles projektis osalemine on vabatahtlik ning et uuringus osalemisest on võimalik igal ajal loobuda.
* Luban oma lapselt kogutud andmeid säilitada ja ySKILLSi projekti raames uurimistööks kasutada.
* Saan aru, et uuringu käigus kogutud anonüümseid andmeid võidakse avaldada teaduslikes publikatsioonides ning jagada avalikes andmearhiivides.

**Kui olete kõigi ülaltoodud punktidega nõus, saatke palun Stuudiumi / eKooli kaudu oma lapse õpetajale isiklik vastus-sõnum, mis sisaldab järgmist:**

Mina, [*palun sisestage oma nimi*], olen nõus, et minu laps [*palun sisestage lapse nimi*] osaleb ySKILLSi küsitlusuuringus.